Jetzt hani grad zwei  mal uusgang hinder mir (ihr gsehnd, ich han en meeeega stress da).  Am friitig aabig isch e abschiedsparty gsii (vomene schwiizer, wo mit sinere diss fertig isch und jetzt id CH züglet). Da hämmmer am 4i mit em apéro aagfange und sind dänn am 7bni in Bakken gange. Das isch en art e permanenti chlibi imene wald ca 5min vode uni wäg. Eigentli hätter reserviert gha zum znacht, aber für zwei bahne häts gliich na glanget. Zersch simmer ufe alti (ich meine alt) achtibahn gange, wo ganz us holz gmacht isch (so isebahnschwelle). Isch richtig cool. Und womer uusgschtige sind hani gseh, dases hinne uf jedem zügli en brämser hät! Öppe so wie im Atzmännig macht dä das. Und das de ganzi tag lang! Psycho-däne…   Und dänn bini na uf so e wilde schaukel-dreh-über-chopf-bahn wo eeeeewig lauft. Und dä vis-à-vis vo mir hät nach de helfti uusgseh, wie wänner grad wür ch…. Wobii, es isch also au heftig gsii. Aber so einisch scho na cool.  Mer sind dänn is Bøfhus gange,  wos unbeschränkt fleisch ab grill gäh hät -> grosses fressen! Und dänn hämmer eus bis am 11i duregfrässe und -plauderet und … Und dänn hämmer na di wiitere chilbi-attraktione teschtet (u.a. pfiilboge mit willi tell gäge robin hood - isch ja klar wer gunne hät…)  Am Samschtig hani chli gschafet und am 5i gschnäll de Marcel (stichwort: es gelobte land) uf de zug tah - dä gaht jetzt für drü wuche uf neuseeland… Und nachher bini gschnäll uf Liseleje ue gfräset, wo e bekannti usem dänischkurs z'ZH und ihri familie ferie mached (und das scho sit 1000 jahr, richtigi DK-suchtis). Imene feriehuus. Diräkt (also 20 stägetritt wäg) am strand (nöd fair). Und dänn simmer zerscht chli go schwümme und han nachher grilliert und plauderet etc. Isch also mega cool gsi. Und so näbedbii (näb vil anderne guete DK-tips) hani erfahre, dass wänn me drü jahr in DK gschaffet hät (d.h. e CPR nummere hät) törf grundstück chaufe.   wer weiss, vilicht gits plötzlich es feriehüüsli z'DK? ui, das wär dänn scharf. Uf all fäll bini dänn irgendwänn am 12i uufbroche und wider 40min heigfahre. Mit de uussicht uf wiederholig… Merci uf all fäll!